นายกรัฐมนตรี พิจารณาผ่อนคลายการเดินทางในทุกพื้นที่ช่วงเทศกาลสงกรานต์ เพื่อขับเคลื่อนเศรษฐกิจ
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถึงแนวทางผ่อนคลายการทำกิจกรรมในช่วงเทศกาลสงกรานต์ว่า สิ่งที่จะทำคือ เปิดให้มีการเดินทางสัญจรไปมาได้ในทุกพื้นที่ ซึ่งแต่ละพื้นที่ต้องมีมาตรการรองรับว่าจะป้องกันโควิด-19 ได้อย่างไร ส่วนกิจกรรมต่างๆ อยู่ระหว่างการพิจารณาของ ศบค. ร่วมกับกระทรวงสาธารณสุข กระทรวงมหาดไทยและทุกหน่วยงานที่เกี่ยวข้อง สิ่งสำคัญคือ ทำอย่างไรที่จะป้องกันไม่ให้เกิดการแพร่ระบาดในระลอกใหม่ เพราะถือเป็นการเคลื่อนที่ของประชาชนจำนวนมาก โดยเฉพาะการท่องเที่ยวในช่วงสงกรานต์ ซึ่งตนเองอยากให้มีการเดินหน้าขับเคลื่อนเศรษฐกิจและกระตุ้นการท่องเที่ยว ให้ประชาชนมีรายได้เพิ่มมากขึ้น และจะถือเป็นการช่วยฟื้นฟูจากช่วงที่ผ่านมา พร้อมยืนยันว่าจะดำเนินการให้ทันก่อนช่วงสงกรานต์แน่นอน เพื่อจะได้มีระยะเวลาในการวางแผนการเดินทางและการจองห้องพักนายกรัฐมนตรี กล่าวว่า สิ่งที่เกี่ยวเนื่องกันคือวัคซีนนั้น ในช่วงเช้าได้สั่งการให้กระทรวงสาธารณสุขประชุมเร่งรัดให้มีการพิจารณาเรื่องพาสปอร์ตโควิด-19 ซึ่งองค์การอนามัยโลก หรือ WHO จะมีการกำหนดมาตรฐานกลางขึ้นมา ให้ทุกประเทศทั่วโลกมีมาตรฐานเดียวกัน ส่วนเรื่องการนำเข้าวัคซีนของภาคเอกชน กระทรวงสาธารณสุข ได้มีการเชิญผู้ประกอบการ โดยเฉพาะโรงพยาบาลเอกชน ที่ต้องการนำเข้าวัคซีนเองมาหารือ ซึ่งวัคซีนที่เอกชนจะนำเข้าต้องมีการรับรองอย่างถูกต้อง ต้องชี้แจงแหล่งที่มาของวัคซีนได้และปริมาณที่จะนำเข้า โดยต้องรายงานความคืบหน้าอย่างต่อเนื่อง ทั้งนี้ ยืนยันว่า รัฐบาลไม่เคยปิดกั้น หรือเอื้อประโยชน์ให้ใคร ซึ่งเป็นสิ่งที่ตนเองดำเนินการมาโดยตลอดในทุกๆ เรื่อง